钦定古今图书集成/明伦汇编/官常典/第636卷 > 辛仲甫
## 钦定古今图书集成/明伦汇编/官常典/第636卷 > 辛仲甫

按《宋史》本传：“仲甫，字之翰，汾州孝义人。少好学，长能
吏事，伟姿仪，器局沉厚。周广顺中，郭崇掌亲军，领武
定节制，署仲甫掌书记。太祖受命，仲甫又随崇为平
卢军节度判官。崇卒，改郓齐观察判官。乾德五年，入
拜右补阙，出知光州。州有横河与城直，会霖潦暴疾，
水溢溃庐舍，仲甫集船数百艘，军资民储皆赖以济。”
六年，移知彭州。州卒诱营兵及诸屯戍，谋以长春节
宴集日为乱。属春初，仲甫出城巡视，见壕中草深，意
可藏伏，命烧薙之。凶党疑谋泄，有自首者，擒百馀人，
尽斩之。先是，州少种树，暑无所休，仲甫课民栽柳荫
行路，郡人德之，名为“补阙柳。”太祖问群臣文武兼资
者为谁，赵普以仲甫对。徙益州兵马都监。代还，选为
三司户部判官。